SKRIFTLIG FORESPØRGSEL E-3691/01

af María Sornosa Martínez (PSE) til Kommissionen

(17. januar 2002)

Om: Udvidelse af havnen i Sagunto, Valencia, Spanien

Havnemyndighederne i Valencia behandler i øjeblikket et havneudvidelsesprojekt, der bl.a. omfatter placering på sydmolen af et naturgasbehandlingsanlæg og andre skibfartsfaciliteter. Der er for projektet blevet udarbejdet VVM-vurdering (den spanske statstidende nr. 194 af 14. august 2001), hvori der opstilles en række betingelser for at sikre kystens stabilitet og undgå en negativ indvirkning på Marjal dels Moros, som er en lokalitet af fællesskabsbetydning og et særligt beskyttet område.

Imidlertid har miljøorganisationer, fagforeninger og politiske partier gjort adskillige indsigelser mod projektet med den begrundelse, at:

- der ikke i miljørisikovurderingen tages hensyn til den ændring af kystlinjen, som finder sted, og som er blevet forværret på grund af det voldsomme udvejr den 11. november sidste år (erosionen kan få alvorlige konsekvenser for lokaliteten, som er af fællesskabsbetydning og er et særligt beskyttet område); havneudvidelsen ville indebære en forværring af denne situation

- det nye udstrømningsområde, som indgår i udvidelsesplanerne, kan føre til beskadigelse af posidonia-bevoksningen

- anlægget af varmekraftværket for Unión Fenosa vil føre til en forøget ozonudledning i den nuværende havn, som ifølge provinsstyrets miljøministerium i perioden 1995-2000 268 gange overskred den grænse for beskyttelse af sundheden, WHO har fastsat for denne type emissioner

- der er i miljørisikovurderingen kun taget hensyn til oplysningerne fra CEDEX-instituttet, men ikke til udtalelsen fra det geografiske fakultet på Valencias universitet og fra specialister fra det tekniske universitet om de negative virkninger, som havneudvidelsen til få for det beskyttede naturområde osv.

Kan Kommissionen garantere, at projektet om en udvidelse af havnen i Sagunto ikke vil få nogen negativ indvirkning på Marjal dels Moros, som en lokalitet af fællesskabsbetydning og et særligt beskyttet område, hvis det nuværende projekt fastholdes?

Er det på grundlag af indsigelserne fra en række borgere Kommissionens opfattelse, at miljørisikovurderingen er blevet udarbejdet i overensstemmelse med fællesskabsbestemmelserne?

Svar afgivet på Kommissionens vegne af Margot Wallström

(1. marts 2002)

Det pågældende projekt har været genstand for en vurdering af virkningerne på miljøet (VVM), og den endelige beslutning blev offentliggjort i den spanske statstidende den 14. august 2001. Heraf følger det, at man i forbindelse med denne vurdering ikke har kunnet tage hensyn til det seneste uvejr, som fandt sted i november 2001.

I denne VVM er der taget hensyn til nærheden af Marjal del Moro, som er et særligt beskyttet område og en foreslået lokalitet af fællesskabsbetydning, også selv om Dirección General de Planificación y Gestión del Medio på det regionale miljøministeriums vegne hævder, at det er lidet sandsynligt, at projektet vil få nogen væsentlig indvirkning på den pågældende lokalitet. Dog er der forudset nogle forebyggende foranstaltninger mod kysterosionen. Med henblik herpå vil der blive etableret et særligt kontrolprogram.

I relation til Posidonia-forekomsterne fastslår VVM, at alle opmudringsaktiviteter skal foretages uden at overskride 10 meters isobathen. I tilfælde af dumpning ved brug af en rørledning med udmunding i havet skal dennes munding ligge mindst 3,5 til 4,5 kilometer væk fra posidonia-bevoksningerne.

Ifølge de foreliggende oplysninger har de spanske myndigheder gennemført en miljøvurderingsprocedure som krævet for denne type projekt i henhold til Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(1). Proceduren har også omfattet en høring af offentligheden.

Såfremt Kommissionen skulle modtage nye oplysninger, hvoraf det måtte fremgå, at der er tale om en overtrædelse, vil den ikke tøve med at tage alle nødvendige skridt for at sikre, at fællesskabslovgivningen overholdes fuldt ud.

(1) EFT L 73 af 14.3.1997.